b'\n_START_ARTICLE_\nDrman in Kudelin\n_START_PARAGRAPH_\nDrman (bolgarsko \xd0\x94\xd1\x8a\xd1\x80\xd0\xbc\xd0\xb0\xd0\xbd, Drman) in Kudelin (bolgarsko \xd0\x9a\xd1\x83\xd0\xb4\xd0\xb5\xd0\xbb\xd0\xb8\xd0\xbd, Kudelin) sta bila bolgarska plemi\xc4\x8da, ki sta v poznem 13. stoletju (1273-1291) kot neodvisna ali skoraj neodvisna avtokrata  skupaj vladala v Brani\xc4\x8devem v sedanji vzhodni Srbiji. Po mnenju zgodovinarjev sta bila brata bolgarskega ali kumanskega porekla, ki sta leta 1273 izkoristila oslabljeno centralno oblast Drugega bolgarskega cesarstva  in Ogrskega kraljestva. Glavno mesto njune domene je bila trdnjava \xc5\xbddrelo na reki Mlavi. Njuna neodvisnost je temeljila tudi na vojski, sestavljeni iz ve\xc4\x8d narodnosti, ve\xc4\x8dinoma Vlahov, Srbov, Bolgarov, Tatarov in Kumanov. Bila sta zelo  "svojeglava in se nista bala nikogar"._NEWLINE_Stalno sta vpadala na ozemlje svojega zahodnega soseda, ogrskega vazala \xc5\xa0tefana Dragutina, kralja Sremskega kraljestva. Del Sremskega kraljestva (Ma\xc4\x8dva) je bila pred tem pod suverenostjo ogrske kraljice Elizabete. Kraljica je leta 1282-1284 poslala v Brani\xc4\x8devo svojo vojsko, ki sta jo avtokrata odbila in iz ma\xc5\xa1\xc4\x8devanja opusto\xc5\xa1ila ozemlje njenega vazala. Spodletel je tudi drugi napad, ki sta ga organizirala Elizabeta in \xc5\xa0tefan Dragutin leta 1285. Sledil je drug val ma\xc5\xa1\xc4\x8devalnih roparskih napadov na Sremsko kraljestvo.  Leta 1291 se je Dragutinu s svojo vojsko pridru\xc5\xbeil brat, srbski kralj \xc5\xa0tefan Milutin. Kraljema je uspelo poraziti Drmana in Kudelina in Brani\xc4\x8devo priklju\xc4\x8diti k Dragutinovemu kraljestvu. Drman in Kudelin sta bila zelo verjetno ubita, ker sta po bitki izginila iz zgodovinskih zapisov._NEWLINE_Drman in  Kudelin sta bila sorodnika ali tesna dru\xc5\xbeabnika bolgarskega despota \xc5\xa0i\xc5\xa1mana Vidinskega, ustanovitelja \xc5\xa0i\xc5\xa1manske dinastije bolgarskih carjev. \xc5\xa0i\xc5\xa1man je nadaljeval napade na srbska ozemlja, domnevno kot odgovor za izgubo Brani\xc4\x8devega.'